בית הספר הדמוקרטי בחדרה

בית הספר הדמוקרטי בחדרה הוקם בשנת 1987 על ידי יעקב הכט וקבוצת הורים. בי"ס הדמוקרטי בחדרה הוא בית הספר הדמוקרטי הראשון בישראל. בית הספר הוקם לראשונה בתור בית ספר ניסויי-פתוח ולאחר שנתיים הוסב לבית ספר דמוקרטי. בית הספר מונה כ-600 תלמידים מגילאים 4 עד 18. הוא בית הספר הדמוקרטי הגדול ובין הוותיקים בעולם.

היסטוריה

בית הספר הדמוקרטי-פתוח הוקם בחדרה בשנת 1987. הוא הוקם על ידי יעקב הכט וקבוצה של הורים ומחנכים צעירים. קבוצה זו ביקשה להקים בית ספר שבו ילמדו ילדים בסביבה חופשית. לאחר שנה של למידה ומחשבה בנושא, ביקשו חברי הקבוצה ליישם את הרעיונות שהתגבשו בפועל. לאחר מסע חיפושים בכל רחבי הארץ הסכימה עיריית חדרה להקים את בית הספר בתחומה. עמותה בה חברות כ-300 משפחות התלמידים, נוסדה לצורך הפעלת בית הספר, והתקבל אישור ממשרד החינוך להקמתו.
תחילה הוקם בית הספר בתוך מתנ"ס בחדרה. לאחר שלושה חודשים הועבר לגבעת אקליפטוסים בשכונת ברנדיס, שבדרום העיר, בין פרדסים ושדות, בשטח ירוק ופתוח. בימיו הראשונים של בית הספר התנגדו רבים מההורים ומאנשי הצוות לחופש למידה מלא. רק בשנה השלישית לקיומו של בית הספר הדמוקרטי בחדרה הוחלט בפרלמנט שכל שעות החובה בבית הספר יבוטלו.
בשנת 1992 בית הספר הוכר כבית ספר ניסויי. שנתיים לאחר מכן זכה בפרס החינוך מידי נשיא המדינה ושר החינוך. בשנת 1996 הוא זכה ב"אות אביר איכות השלטון" מידי העמותה לאיכות השלטון בישראל.

חופש למידה

בימיו הראשונים של בית הספר התנגדו רבים מההורים ומאנשי הצוות לחופש למידה מלא, הם דרשו שהילדים יעמדו לפחות בחובות למידה בסיסיות. לבסוף, הוחלט להתחיל מההסכמה הרחבה ביותר שנמצאה, ושנת הלימודים הראשונה בבית הספר נפתחה עם מערכת לימודים שנחלקה לחצי יום של שיעורי חובה וחצי יום שבו נלמדו שיעורי בחירה.
לאחר זמן מה, באופן הדרגתי, הביעו תלמידים, מורים והורים התנגדות לשיעורי חובה, והעלו את הנושא במספר דיונים בפרלמנט בית הספר. בסוף השנה הראשונה, בהחלטת הפרלמנט, שונתה המערכת כך שלא כללה עוד שיעורי חובה כלל, אם כי הוחלט שעל כל תלמיד ללמוד מספר מסוים של שעות בשבוע, בתחילה 24 שעות חובה, בהמשך צומצמה הדרישה ל-12 שעות חובה בלבד.
לאחר ביקור של מנהל בית הספר הדמוקרטי בבית הספר סדברי ואלי שבבוסטון, בו לא מתקיימים שיעורים קבועים, ולמעשה אין כלל מערכת שעות, יצאה למקום גם משלחת תלמידים ואנשי צוות מהבי"ס הדמוקרטי בחדרה. לאחר שובם, ובעקבות דיונים ממושכים, התקבלה ביום השנה השלישי לקיומו של בית הספר הדמוקרטי בחדרה החלטה בפרלמנט לפיה יבוטלו כל שעות החובה בבית הספר.

אידאולוגיה

בית הספר הדמוקרטי הוא קהילת אנשים חופשיים הלומדים מתוך חופש, מכבדים זה את זכויותיו של זה ומאפשרים בכך זה את חירותו של זה, קהילה שעצם החיים בה הם למידה.

רשויות וועדות

בית הספר הדמוקרטי בחדרה מאורגן באופן דמוקרטי, כלומר, על פי עיקרון הפרדת רשויות.
בבית הספר קיימות שלוש רשויות: מחוקקת, שופטת ומבצעת. התלמידים, המורים וההורים מתפקדים כחברים שווי זכויות ברשויות הללו, הם נבחרים בתחילת שנת הלימודים בבחירות כלליות חשאיות.

הרשות המחוקקת

הרשות המחוקקת בבית הספר נקראת "פרלמנט". בפרלמנט משתתפים כל חברי קהילת בית הספר: תלמידים, מורים והורי התלמידים. הפרלמנט מתכנס אחת לשבוע ומנוהל על ידי צוות שנבחר אחת לשישה חודשים באופן דמוקרטי. בפגישות הפרלמנט נקבעים כל חוקי בית הספר, החל מחוקי המשחק בחצר, דרך אופן קבלת מורים ותלמידים לבית הספר, ועד לחלוקת תקציב בית הספר. החוקים נקבעים על פי הצבעת רוב של כל חברי הפרלמנט הנוכחים בדיון. כל חוקי הפרלמנט כפופים לחוקי המדינה ואין לאף אדם או גוף בבית הספר הזכות להטיל וטו על החלטת הפרלמנט.

הרשות המבקרת

הרשות המבקרת היא הבודקת את תפקוד כל הגורמים בבית הספר, כדי לוודא כי הגופים פועלים על פי החוק, באופן תקין ויעיל.
ועדת ביקורת מבצעת את הביקורת בבית הספר. לצורך כך עליה לקחת בחשבון תלונות של ציבור קהילת בית הספר.

דרכי הלמידה

בית הספר מאמין כי האדם (צעיר או מבוגר) מכיר טוב יותר מכל אדם אחר את הצרכים ההתפתחותיים שלו ויודע לכוון את עצמו להגשמתם. הטענה היא כי אין סדרת פעילויות יחידה ואחידה המתאימה להגשמת הצרכים ההתפתחותיים של כל פרט ופרט וכי כל פעולת גומלין שהיא בעולמנו ללא יוצא מהכלל, משרתת את תהליך ההתפתחות ומאפשרת למידה, מתוך כך ומתוך כבוד מלא לתלמיד כאדם שלם, התלמידים בבית הספר חופשיים לחלוטין לתכנן את זמנם; בית הספר יוזם פעילות המזמנת למידה; פעילות הנוגעת לארגון חייה הדמוקרטיים של הקהילה - פעילות של שלוש רשויות השלטון הנבחרות - הרשות המחוקקת, המבקרת, המבצעת והשופטת, ופעילות פדגוגית - שיעורים, מרכזי למידה, סדנאות, למידה חוץ בית ספרית. בית הספר מציע לתלמידים את האפשרות לבחור בין הפעילויות היזומות לבין פעילות חופשית ועצמאית, ואין כל העדפה לפעילות זו או אחרת משום שכולן מאפשרות למידה.

רעיון החונך

החונך והחונכת הם האנשים המרכזיים שאמורים ללוות את הנחנכים שלהם במסע האישי שאותם הם עוברים בבית הספר. למרות מורכבות התפקיד והשונות בין כל נחנך או נחנכת, עצם קיום הקשר נמצא באחריות החונכים ואינו מותנה ברצון או באי הרצון של הנחנך/ת.
לחונכות יש מקום מרכזי בחיי בית הספר; החונך הוא כתובת אנושית לילד בבית הספר. הוא אדם קרוב מאחרים, מבוגר שאכפת לו, שמתעניין, ששם לב, שמקשיב, שמדבר, מלווה, מייעץ, משחק, מסייע, שנמצא עבור הילד.
כל ילד אמור לבחור חונך או חונכת מקרב קבוצה של חונכים (שהם מורים), השייכים לבית החטיבה שאליה משתייך הילד (חטיבה צעירה, יסודי או חטיבת התיכון). להלן פירוט עבודת החונך, המובא כאן על מנת ליצור מסגרת לתוכן המורכב מאוד של עבודתם. למסגרת זו, שנבנתה לאורך זמן על ידי צוות המורים בבית הספר, יש משמעות תוכנית שיכולה לתמוך בעבודת החונכים.

עמותת ההורים

העמותה היא גוף התנדבותי שבין מטרותיה: קיום כלכלי של בית הספר, ניהול מוסדותיה, העסקת עובדים, קידום הרעיון הדמוקרטי ועוד. העמותה אינה גוף פדגוגי ואינה מחליפה את מוסדות בית הספר (פרלמנט, ועדות בית ספר וכדומה). כל הורה לילד בבית הספר חבר בעמותה. כמו כן, כל איש צוות בבית הספר חבר בעמותה. אחת לשנה לפחות מתכנסת העמותה במסגרת האספה הכללית.

ועדות העמותה

ועד העמותה הוא גוף שנבחר מתוך האספה הכללית ופועל בהתנדבות לקידום מטרותיה של העמותה. לוועד יו"ר נבחר המרכז את פעילות הוועד.
בנוסף לוועד העמותה ישנם ועדות משנה מתוך ועד העמותה. נבחרות ועדות שונות כשהמרכזית ביניהן היא ועדת כספים לניהול כל ענייני הכספים של בית הספר ועדת ביקורת אשר תפקידה לבקר את פעילות ועד העמותה.

שנת ה-20 בבית הספר

שנת ה-20 של בית הספר צוינה במספר אירועים במהלך השנה (לדוגמה, התקיימה הרצאה של יעקב הכט) ובאירוע גדול שהתקיים ב-10 במאי 2007.
במסגרת האירוע התקיימו תערוכות אומנות שונות, הוצגו תמונות מפעילות בית הספר לאורך השנים ועוד. כמו כן הייתה במה מרכזית שבה נשאו נאומים והועלו מופעים שונים. בנוסף הופקה חוברת שכללה מס' מאמרים שנכתבו על ידי חברי קהילת בית הספר.